“ก.เกษตรฯ” เล็งจับมือเอกชน ตั้งกองทุนต่างประเทศ 3,000 กองทุน ยกระดับธุรกิจเกษตรไทย
“ก.เกษตรฯ” เล็งจับมือเอกชน ตั้งกองทุนต่างประเทศ 3,000 กองทุน ยกระดับธุรกิจเกษตรไทย
“ก.เกษตรฯ” เล็งจับมือเอกชน ตั้งกองทุนต่างประเทศ 3,000 กองทุน ยกระดับธุรกิจเกษตรไทย
3 ก.ค. 2563

นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เปิดเผยว่า จากสถานการณ์การแพร่ระบาดของเชื้อไวรัสโควิด-19 ทำให้เกิดผลกระทบด้านต่างๆ โดยเฉพาะภาคเกษตรในด้านการกระจายสินค้าถึงมือผู้บริโภค และขนส่งทั้งในและต่างประเทศ นายอันโตนิโอ กูเตอร์เรส เลขาธิการองค์การสหประชาชาติ จึงได้เรียกร้องให้แต่ละประเทศมีมาตรการแก้ไขวิกฤตอาหารขาดแคลนทั่วโลก เพื่อสนับสนุนความต้องการของตลาดโลกในสภาวะวิกฤตขาดแคลนอาหาร
ดังนั้น กระทรวงเกษตรและสหกรณ์ จึงร่วมกับภาคเอกชนหารือแนวทางในการแก้ไขปัญหาร่วมกัน โดยเบื้องต้นได้มีการแลกเปลี่ยนข้อมูลด้านการเกษตรร่วมกันกับบริษัท แคปปิตอล ทรัสต์ กรุ๊ป และตัวแทนจากภาคเอกชนที่เกี่ยวข้อง เพื่อเตรียมจัดตั้งโครงการ “กองทุนต่างประเทศ 3,000 กองทุน เพื่อสนับสนุนเกษตรไทย” เพื่อตั้งเป็นกองทุนดิจิทัลสำหรับลงทุนธุรกิจเกษตรในประเทศไทย
โดยใช้กลยุทธ์การตั้งกองทุนต่างประเทศ เพื่อยกระดับธุรกิจเกษตรในประเทศไทย สร้างความมั่นคงทางอาหารที่ยั่งยืน และเพื่อเป็นช่องทางในการเชื่อมโยงระหว่างเกษตรกร และนักลงทุนสถาบันทั่วโลกที่มีสินทรัพย์ภายใต้การจัดการรวมกว่า 40 ล้านล้านเหรียญสหรัฐ ในการขยายช่องการช่วยเหลือเพื่อเสริมสภาพคล่อง โดยที่ผ่านมา กระทรวงเกษตรฯ ได้มีมาตรการในการช่วยเหลือเกษตรกรที่ได้รับผลกระทบจากโควิด-19 อาทิ โครงการเยียวยาเกษตรกร เป็นต้น
ทั้งนี้ ภาคเอกชนที่เข้าร่วมหารือกัน จะร่วมมือกับกองทุนโกลบอล บล็อกเชนฟันด์ แพลทฟอร์ม ในการก่อตั้งจำนวน 3,000 กองทุน เพื่อดึงนักลงทุนจากต่างประเทศที่มีศักยภาพในการช่วยกระจายสินค้าไทย
อย่างไรก็ตาม เดือนมีนาคม 2563 ที่ผ่านมา มีรายงานข้อมูลสถิติจากอุตสาหกรรมกองทุนทั่วโลกระบุว่า มีนักลงทุนถอนเงินมากถึง 2.7 ล้านล้านบาท ในช่วงสถานการณ์โควิด-19 ที่ผ่านมา ส่งผลกระทบกับประชาชนทั่วโลกและตระหนักถึงความต้องการอาหารที่มากขึ้น ซึ่งเป็นปัจจัยสำคัญที่จะทำให้นักลงทุนสนใจในกองทุนธุรกิจสมาร์ทฟาร์มมิ่งในประเทศไทย
อีกทั้งนโยบายของกระทรวงเกษตรฯ ยังมุ่งเน้นในเรื่องสินค้าเกษตรปลอดภัย มีคุณภาพ เพื่อสร้างความเชื่อมั่นให้กับผู้บริโภค ซึ่งโครงการนี้สามารถสร้างประโยชน์ให้กับเกษตรกรหลายล้านคน โดยการเชื่อมโยงกันระหว่างรัฐบาล ภาคเอกชน นักลงทุน กลุ่มธุรกิจ ในต่างประเทศทั่วโลกอีกด้วย